S-leer: Jou weg na die toekoms - Solidariteit WêreldSolidariteit Wêreld
Tuis › Nuuskantoor › S-leer: Jou weg na die toekoms
Daar is twee dinge in die lewe wat verseker is, en dit is dat tyd nie stil staan nie én dat alles mettertyd verander. Dit is wat ons tans ervaar soos wat ons in die era van die vierde industriële rewolusie in beweeg, en die werkplek soos ons dit tans ken gaan nooit weer dieselfde wees nie. Moet egter nie bekommerd wees nie! Dít is waar S-leer inkom om te help.
Kom ons begin by die begin: Wat is S-leer? S-leer vorm deel van Solidariteit se kernbesigheid, naamlik arbeidsverhoudinge, vaardigheidsontwikkeling en die netwerk van werk. Dit is 'n opleidingsinstelling wat voortgesette professionele ontwikkeling vir professionele persone aanbied. S-leer dien as primêre diensverskaffer vir die Solidariteit Beroepsgildes en bied hul lede die geleentheid om hul vermoëns en vaardighede tot so 'n mate te ontwikkel dat hulle 'n goeie werk kan kry én behou. Alles van basiese rekenaarvaardighede tot konflikhantering en aanbiedingsvaardighede word op hierdie platform aangebied. Hier volg 'n lys van 'n paar van die kursusse wat S-leer tans aanbied:
Veerkragtigheid om verandering effektief te hanteer
Hoe bied S-leer die bogenoemde kursusse aan? S-leer gebruik 'n gemengde leermodel, wat van webinaars, e-leer komponente en kontaksessies gebruik maak, om seker te maak dat 'n persoon wat 'n S-leer-kwalifikasie agter hul naam het werklik daardie vaardigheid deeglik verstaan en bemeester het. Webinare is wanneer mense aanlyn op S-leer se webtuiste kan inskakel en sekere vaardighede in so min as 'n uur bemeester. E-leer komponente is ook aanlyn gebaseer. Kursusse wat e-leer komponente bevat kan jy op jou eie tyd, pas en in die gemak van jou eie kantoor voltooi. 'n Kontaksessie behels 'n voldag se leer in 'n lokaal saam met die fasiliteerder om die kursus te voltooi.
Hoekom is dit belangrik om die kursusse te voltooi? Die antwoord is lewenslange leer. Die tyd waar 'n persoon 'n kwalifikasie kon verwerf en daarby volstaan is eens en vir altyd verby. Nuwe sagteware, nuwe hardeware, nuwe benaderings tot die werkplek, en ander faktore veroorsaak dat alle werknemers konstant hul eie vaardighede moet bywerk, soos 'n selfoontoepassing of rekenaarprogram wat gedurig bygewerk moet word om die nuutste dinge te kan doen. Op 'n vraag oor waarom S-leer se dienste meer en meer noodsaaklik in die werksmag word, antwoord Dr. Juran van den Heever, uitvoerende hoof van S-Leer: "Leer en lewenslange leer het werklik gonswoorde geword. Almal wat in hulle beroepe wil groei en relevant in die werkplek wil bly, moet 'n punt daarvan maak om aan te hou leer. Mens mag nooit ophou leer nie. Dit is van kardinale belang om voortdurend nuwe vaardighede aan te leer om sodoende die werk gedoen te kan kry én produktief te kan wees."
S-leer is wel nie net vir werknemers wat tans werk nie, dit is ook vir jongmense wat binnekort die werkersmag gaan betree. Om te kompeteer in 'n werkplek waar alles wat reeds vinnig beweeg nou teen 'n hoë spoed versnel, is dit nodig om die vaardighede te hê wat jou onmisbaar maak. Solidariteit se strategie is om 'n netwerk te skep wat aan jongmense opleidingsgeleenthede bied én hulle help om werk te kry. S-leer is deel van opleiding en gaan die werkersmag wat deur Akademia en Sol-Tech opgelei word verder ondersteun.